<classify> Naibu Msajili Mfawidhi Mahakama Kuu ya Tanzania, Kanda ya Dar es Salaam, Joackim Tiganga amewataka mahakimu wanawake nchini kutambua masuala ya msingi yanayosababisha ukiukwaji wa maadili na mgongano wa maslahi na kutakiwa kuchukua tahadhari kubwa.Tiganga amesema hayo katika ufunguzi wa mafunzo ya kuwajengea uwezo Mahakimu wanawake wa jiji la Dar es Salaam na kuongeza kuwa idadi ya wanawake wanaotoa taarifa kuhusu ukiukwaji wa maadili ni asilimia moja tu.Kuhusu mgongano wa maslahi amesema suala hilo ni nyeti na pana na sio Tanzania peke yake ambayo inakabiliana na changamoto ya tatizo hilo, bali ulimwengu mzima na hata nchi kubwa zilizoendelea.Tatizo la mgongano wa maslahi lina athari kubwa kwa maendeleo ya nchi kisiasa, kiuchumi, kijamii na kiutamaduni, hutokea pale ambapo kiongozi mwenye dhamana anapofanya maamuzi na kutumia nafasi yake kwa maslahi yake binafsi au ndugu ama jamaa, alisema.Alisema maamuzi yanapofanywa kulinda maslahi ya mtu fulani ni wazi hatua hiyo ni kujiingiza katika mgongano wa maslahi.Mafunzo hayo yameandaliwa na Sekretarieti ya Maadili ya Viongozi wa Umma.Tiganga alisema mgongano wa maslahi husababisha watu kukosa haki na fursa sawa hivyo jambo hilo lisipodhibitiwa linasababisha wananchi kukosa imani na vyombo vya utoaji haki.Tunaambiwa haki isitendeke tu bali ionekane kuwa imetendeka, kiongozi mwadilifu lazima azingatie huu umuhimu wa utoaji haki, alisema na kuongeza kuwa katika mafunzo hayo wataweza kuelekezwa namna ya kupunguza uwezekano wa uwepo wa mgongano wa maslahi katika maeneo yao ya kazi.Alisema ni vyema kiongozi kuepuka hali hiyo na kufanya uamuzi kwa kuzingatia matakwa ya sheria zinazohusika bila upendeleo na ubaguzi ili kujenga Taifa lenye maendeleo endelevu kwa wote.Kuhusu mafunzo hayo kwa Mahakimu wanawake, alisema utafiti wa Sekretarieti ya Maadili ya Viongozi wa Umma mwaka 2015, unaonesha wanawake wanaotoa taarifa za ukiukwaji maadili ni asilimia moja.Idadi hiyo ni ndogo, tutumie vyema fursa hii ya mafunzo ili kuwa chachu ya kuongeza idadi ya wanawake wanaoshiriki katika kukuza na kusimamia maadili nchini, alisema Tiganga.Alisema mafunzo hayo kwa Mahakimu wanawake inalenga kujenga msingi wa uzingatiaji maadili na kuwawezesha viongozi kutojiingiza katika masuala ambayo yanakiuka sheria.Tiganga alisema mafunzo yanawawezesha kuelewa misingi ya tabia na mwenendo wa kimaadili kwa viongozi wa umma unaokubalika katika utendaji kazi za umma unaopaswa kuzingatiwa, huku Mahakama za Tanzania zikiwa katika kampeni ya kuhubiri na kusimamia maadili kwa viongozi na watumishi wake.Katibu Idara ya Ukuzaji Maadili kutoka Sekretarieti ya Maadili ya Viongozi wa Umma, Waziri Kipacha, alisema wanawake wanaojihusisha na kutoa taarifa za maadili ni wachache, hivyo wanajengewa uwezo wasaidie kukuza maadili na kuongeza idadi ya wanawake wa kutoa taarifa kuhusu ukiukwaji wa maadili.Alisema mafunzo yanawataka kuwa mabalozi, sehemu zao za kazi ili kuongeza wigo wa wanawake kushiriki ipasavyo katika kutoa taarifa za ukiukwaji wa maadili.  <topic>: KITAIFA 